དེས་ན་དྲི་བ་འདི་འདྲ་ཞིག་ཀྱང་འདྲི་བར་ངེས་ཏེ།འུ་ཅག་གི་འཚོ་བ་ནི་དེ་འདྲའི་སྡོར་མེད་ཐུག་རྐྱང་ལྟ་བུའི་རོ་བྲོ་མེད་པ་ཞིག་དང་།རྩོམ་རིག་བརྩམས་ཆོས་ལས་མངོན་པའི་འཚོ་བ་ནི་དེ་འདྲའི་རོ་བྲོ་ཕུན་སུམ་ཚོགས་པ་ཞིག་ཡིན་ན།རང་གི་སྡོར་མེད་ཐུག་རྐྱང་ལྟ་བུའི་བྲོ་བ་མེད་པའི་འཚོ་བ་དང་འཚོ་བ་དེའི་ནང་གི་དོན་དག་བྱ་དངོས་དག་ཡིག་ངོར་བཀོད་པས་ཕུན་སུམ་ཚོགས་པའི་འཚོ་བ་དང་འཚོ་བའི་གཏམ་རྒྱུད་ཅིག་ཇི་ལྟར་འབྲིའམ་སྙམ་པའི་ཐེ་ཚོམ་དེ་འདྲ་གསར་སྐྱེས་སློབ་མ་རྣམས་ཀྱི་སེམས་སུ་འཆར་ངེས་ཡིན།དོན་གྱིས་དེ་ནི་རྩོམ་རིག་ནི་འཚོ་བ་ལས་བྱུང་ཞེས་པའི་གོ་བ་ལེན་སྟངས་གཞན་ཞིག་སྟེ།རྩོམ་རིག་ནི་འཚོ་བ་ལས་བརྒལ་ཡོད་ཅེས་པ་དེའི་གོ་དོན་གྱི་ཁོངས་སུ་གཏོགས་པ་སྟེ།མདོར་བསྡུས་ན་གསར་རྩོམ་ཞེས་པ་དེའི་གོ་དོན་དང་འབྲེལ་ཡོད་པ་རེད།